Uuno Vallner

Uuno Vallner (sündinud 6. oktoobril 1947 Karula vallas) on eesti informaatik ja e-riigi arendaja, kutsutud ka e-riigi isaks ja e-riigi loojaks. 

 Haridus 
Ta on lõpetanud 1965. aastal Antsla Keskkooli ja 1970. aastal Tartu Riikliku Ülikooli rakendusmatemaatika erialal. Ta on alates 1983. aastast tehnikateaduste kandidaat. Doktoritöö ("Masinloetavate andmebaaside kasutamise printsiibid ja meetodid vabariiklikus teadus-ja tehnikainfosüsteemis") kaitses NSV Liidu Teaduste Akadeemias.

 Tegevussuunad 
 Töö 
Eesti Informatsiooni Instituut (teadur, osakonnajuhataja) 1970–1993; Riigikantselei (nõunik) 1993–2003); Majandus- ja Kommunikatsiooniministeerium (IT arhitektuuri talituse juhataja) 2003–2015; e-Riigi Akadeemia (vanemekspert) 2015-. 

Tallinna Tehnikaülikooli erikursused (Interneti tehnoloogiad, operatsioonisüsteem Unix, e-riigi tehnoloogiad), Tallinna Ülikoolis (Infosüsteemide modelleerimine ja projekteerimine) ja Sisekaitseakadeemias (informaatika). Tallinna Tehnikaülikooli magistritööde kaitsmiskomisjoni liige.

Euroopa Komisjonis e-valitsuse, koosvõime, arhitektuuri, avaandmete ja vaba tarkvara töögruppides. Uuno omab The Open Group Architecture Framework (TOGAF) sertifikaati.

Ajakirja A&A toimetuse liige aastatel 1988–2011.

 Raamatukogusüsteemid ja referaatandmebaasid 
Nõukogude perioodil tegeles Uuno Vallner Eesti Informatsiooni instituudis teadus- ja tehnikainfosüsteemide ja raamatukogusüsteemide uurimise, loomise ja arendamisega. Kasutati NSV Liidu arvuteid Razdan 3, EC 1045 ja Moskvas üüritavat fotolaomasinat. Olulisemad infosüsteemid: 

 Bibliograafiliste registrite infosüsteem Sirru 
 Valikteadistussüsteem NSV Liidu ja välismaiste referaatandmebaaside põhjal
 Retrotrospektiivne online-otsisüsteeem TAKS

 Keeletehnoloogia, semantiline koosvõime 
Eesti kultuuri ja keele keskkonna infotehnoloogia reeglite algversiooni koostaja. AS-i Filosoft loodud Eesti keele lemmatiseerija rakendamine mitmes infosüsteemis (Riigi Teataja, Riigikantselei dokumendihaldussüsteem jt). Eesti keeletehnoloogia projekti juhtkomitee liige.

Riigi infosüsteemi semantilise koosvõime eestvedaja. 

 Internet, XML ja veebisaidid 
Uuno Vallner oli Interneti tehnoloogiate avalikus sektoris kasutamise üks initsiaatoreid. Interneti Korduma Kippuvate Küsimuste üks eestvedajaid. Õpetas Tallinna Tehnikaülikooli õppejõududele ja üliõpilastele Interneti erikursust. Kirjutas koolitusmaterjali Interneti olemusest. Tõlkis Interneti olemust ja rakendusi tutvustava raamatu. Avaldas ajakirja Arvutustehnika ja Andmetöötlus seitsmes numbris Internetikasutaja konspekti. XML tehnoloogiate kasutamise initsiaator

Uuno Vallneri 1993. aastal loodud ja hallatud valitsuse/riigikantselei veebisait www.rk.ee oli üks maailma esimesi (esimene?) avaliku sektori veebisaite (vt arhiivikoopiat 1997. aastast). Uuno Vallneri on loodud algversioonid sellistet veebisaitidest nagu Riigikogu (tollal asus aadressil www.rk.ee/rkogu), www.valitsus.ee, www.peamister.ee, www.riso.ee. Uuno Vallneri initsiatiivil loodi veebisaidid Täna otsustan Mina (tom.riik.ee arhiivikoopia aastast 2001, Riigivõrgukeskus www.riik.ee (1998, arhiivikoopia 2001 ), teenuste portaal eesti.ee (esimene versioon 2001, arhiivikoopia 2003).
 Riigikantselei infosüsteemid 
Uuno Vallner lõi 1993–2003 mitmeid Riigikantselei veebipõhiseid infosüsteeme: dokumendihaldussüsteem TRIP, õigusaktide täitmise monitooringusüsteem SEIRA, Kodanike avalduste infosüsteem, Riigi Teataja õigusaktide online andmebaas jt. Uudse elemendina kasutati nende süsteemide otsimootorites eesti keele lemmatiseerijat.

 Riigiportaal eesti.ee 
Uuno Vallneri initsiatiivil käivitati riigi infosüsteemide osakonna poolt sügisel 2000 projekt e-kodanik eesmärgiga muuta riigiaparaadi poolt kodanikele osutatavate teenuste (või nende kohta informatsiooni) leidmine kiiremaks ja mugavamaks (projekti arhiveeritud veebisait). Riigihanke võitnud Baltic Computer Systems realiseeris tehnilise lahenduse 2002. aastal. Projekti käigus anti kodanikele võimalus kasutada @eesti.ee meiliaadressi. 

 Interneti valimised 
Riigikogu kantselei (Mihkel Pilving), justiitsministeeriumi (Taavi Rõivas ja Ülle Madise) ning teede- ja sideministeeriumi riigi infosüsteemide osakonna (RISO) (Uuno Vallner, Rein Kauber) ühine töögrupp analüüsis 2001–2002 õiguslikke, organisatsioonilisi ja tehnilisi võimalusi Interneti valimiste korraldamiseks. Kaasatud olid erasektor ja ülikoolid (Tanel Tammet jt). Uuno Vallner vastutas üldise arhitektuuri, IT lahenduse ja riigihanke spetsifikatsioon koostamise eest.

 Avaandmed ja suurandmed, vaba tarkvara 
Uuno Vallner oli avaandmete initsiaator avalikus sektoris. Ta võttis kasutusele eestikeelsed terminid "avaandmed" (open data) ja "suurandmed" (big data). Esimesed Eesti avaandmed avati Uuno Vallneri initsiatiivil 1996. aastal SGML-vormingus (XML on üks SGML-i derivaate) Riigi Teatajas avaldatud õigusaktid. Õigusaktid olid allkirjastatud PGP tehnoloogiaga genereeritud sertifikaadiga. Avaandmeid taaskasutati mitmetes infosüsteemides (Riigi Teataja; Estlex, IBS). Uuno Vallneri initsiatiivil loodi 2012. aastal avaandmete varamu opendata.riik.ee. Koostas 2013.aastal Vabariigi Valitsuse poolt heakskiidetud avaandmete rohelise raamatu. 

Uuno Vallner oli vaba tarkvara propageerija. Ta eestvedamisel korraldati vaba tarkvara päevi.

 Elektrooniline identiteet ja usaldusteenused 
Uuno Vallner oli aktiivne osaline elektroonilise identiteedi õigusruumi, organisatsiooni ja lahenduste loomisel. Lõi sertifitseerimisteenuste registri veebisaidi https://sr.riik.ee. Osales Euroopa eID ja usaldusteenuste projektides. 

 Andmevahetuskiht X-tee, teenuseruumi kontseptsioon 
Uuno Vallner oli üks riigi infosüsteemide andmevahetuskihi X-tee kontseptsiooni väljatöötajaid ja selle loomise initsiaatoreid. Projekt algatati 1998. aastal Riigi infosüsteemide osakonna (RISO) poolt. Aastal 2000 jõuti pilootprojektini, ning käivitati 2001. aasta lõpus. Projekti üks eesmärke oli tee luua andmeteenuste teenusteruum/andmeruum, mis võimaldaks turvaliselt tagada teenuste koreograafia ja orkestratsioon.

 Koosvõime raamistikud ja digiriigi arhitektuur 
Uuno Vallneri eestvedamisel koostati mitmed digiriigi arhitektuuri suunavad ja reglementeerivad dokumendid, näiteks 

 "Koosvõime raamistik" (2003, 2011)
 "Riigi IT arhitektuur" (2007)
 "Tarkvara raamistik" (2009)
 "Veebide koosvõime raamistik" (2012)
Uuno Vallner kuulus Euroopa komisjoni koosvõime ja arhitektuuri töörühmadesse, kes koostasid Euroopa koosvõime raamistiku ja arhitektuuri esimesed versioonid.

 Orienteerumine 
Uuno Vallner oli kuus aastat Orienteerumisklubi Orion president. Ta osales orienteerumisvõistluste ja -päevakute ning rogainide korraldamisel. On mitmete orienteerumiskaartide autor. On olnud mitmete orienteerumisvõistluste rajameister. 

OK Orion oli nüüdseks Eestimaal laialdaselt levinud SPORTIdent märkesüsteemi üks maaletoojaid. Eestis toimus esimene SPORTident kasutusega võistlus rahvusvahelisel võistlusel 4EST 2000. aastal.

Esimesena Eestimaa orienteerumisklubidest lõi OK Orion Internetis oma kodulehe. OK Orioni veebisait võitis 1992. aastal korraldatud mittetulundusühingute kodulehekülgede konkursil peaauhinna. 

 Tunnustus 
 1974 – NSV Liidu Rahvamajanduse Saavutuste Näituse pronksmedal infosüsteemi Sirru loomise eest
 2001 – ESS Kalev teenete plaat orienteerumisspordi edendamise eest Eesti Spordiseltsis Kalev
 2002 – Eesti Infotehnoloogia ja Telekommunikatsiooniettevõtjate Liidu (ITL) aasta tegija 2001 kui IKT visionäär ja edendaja Eestis. Tiitli pälvis ta teenete eest Interneti Eestisse toomisel, X-tee ja eesti.ee loomisel ja riigisektoris vabavara (sealhulgas UNIX-tehnoloogia) kasutusse võtmisel
 2003 – Euroopa Komisjoni "European eGovernment Awards for eGovernment" nominate: Secure Data Exchange system X-Road
 2009 – Euroopa Komisjoni "European eGovernment Awards for eGovernment" nominate: Cross-Border Digital Signature in Company Registration Portal
 2015  – Vabariigi Presidendi tänukiri
 2017 – Aadu Luukase missioonipreemia – oluliste e-riigi projektide initsiaator
 2018 – Valgetähe IV klassi teenetemärk – infotehnoloogia edendaja

 Isiklikku 
Uuno Vallner on Isak ja Leida Vallneri poeg.

Ta oli 1970. aastast abielus Tiiu Kipperiga. 1994. aastal abiellus ta Merike Pungasega. Tema lapsed on Maari Idnurm (1970), Siiri Vallner (1972), Taavi Vallner (1978), Triin Vallner (1995) ja Hanna Vallner (1999).

 Viited 

 Välislingid 
 Uuno Vallner Eesti Teadusinfosüsteemis
 Interview with Uuno Vallner in Stanford SearchWorks catalog
 Saame tuttavaks: Eesti e-riigi "isa" Uuno Vallner
 Let’s get acquainted: Uuno Vallner, the father of e-Estonia
 Ordeniga pärjatud legendaarne e-riigi looja ei puhka: X-tee vajab viimist Kaimanisaartele
 X-Road history
 Uuno Vallner Eesti Orienteerumisliidu kaartide andmebaasis

Kategooria:Eesti informaatikud
Kategooria:Valgetähe IV klassi teenetemärgi kavalerid
Kategooria:Tartu Ülikooli matemaatikateaduskonna vilistlased
Kategooria:Sündinud 1947